ORDE do 15 de setembro de 2006 pola que establecen as bases reguladoras e se convocan bolsas de formación en biblioteconomía mediante a colaboración titoriada en diversos centros bibliotecarios.
CONSELLERÍA DE CULTURA E DEPORTE — III. OUTRAS DISPOSICIÓNS — 22/09/2006

A Consellería de Cultura e Deporte da Xunta de Galicia ten, de acordo co Estatuto de autonomía de Galicia, no seu artigo 27, parágrafo 18, a competencia exclusiva en materia de bibliotecas que non sexan de titularidade estatal, competencia recollida na Lei 14/1989, do 11 de outubro, de bibliotecas e o seu posterior desenvolvemento regulamentario. Consonte esta responsabilidade, é consciente de que un dos elementos fundamentais no funcionamento das bibliotecas é unha cualificación e formación técnica dos responsables destas. Por iso, a través da súa Dirección Xeral de Creación e Difusión Cultural, vén ocupándose mediante cursos de formación, da instrución tanto básica como de perfeccionamento dos actuais e dos futuros bibliotecarios da Rede de Bibliotecas de Galicia. Esta formación, esencialmente teórica, non podería ser nunca completa se non se complementa coa realización de prácticas en bibliotecas que permitan non só unha completa formación nas diversas áreas destes centros, senón
tamén un contacto diario e directo dos beneficiarios, durante un tempo suficiente, cos problemas e demandas reais dunha biblioteca ou centro de documentación, debidamente guiados por persoas con coñecementos e experiencia abondos, como medio de promoción profesional.
Por esta razón, a Consellería de Cultura e Deporte, a través da Dirección Xeral de Creación e Difusión Cultural, realiza un plan de preparación de profesionais para a Rede de Bibliotecas de Galicia, a través de bolsas de formación mediante a colaboración titoriada en diversos centros dependentes desta.
Por todo isto,
DISPOÑO:
Artigo 1º
1. Convócanse bolsas de formación en biblioteconomía mediante colaboración titoriada na organización e descrición de fondos e actividades de biblioteconomía en bibliotecas e centros de documentación, con cargo á aplicación orzamentaria 12.02.352.A.482.0 dos orzamentos xerais da Comunidade Autónoma de Galicia para o ano 2006, por un importe de corenta mil seiscentos vinte euros (40.620 A), e mais de 2007, por un importe de douscentos catro mil trescentos euros (204.300 A), ata acadar unha suma total de douscentos corenta e catro mil novecentos vinte euros (244.920 A), que queda condicionada á existencia de crédito adecuado e abondo para o seu financiamento.
2. O número de prazas convocadas será de trinta e unha, que se adxudicarán mediante a aplicación do baremo indicado no artigo 5 desta convocatoria.
3. Os bolseiros realizarán as súas prácticas nos centros que sexan designados e serán coordinados e dirixidos pola Dirección Xeral de Creación e Difusión Cultural da Consellería de Cultura e Deporte a través do persoal técnico debidamente cualificado, designado para tal efecto por aquela. A relación de centros en que deberán realizar as prácticas publicarase conxuntamente coa resolución de adxudicación das bolsas.
4. A bolsa terá carácter plurianual, cunha duración total de 12 meses, dos que dous corresponderán ao ano 2006 e dez ao 2007, contados a partir da data de incorporación que estableza a Dirección Xeral de Creación e Difusión Cultural da Consellería de Cultura e Deporte.
5. As persoas seleccionadas, logo de aceptaren as bolsas, quedarán obrigadas a:
-Incorporarse aos centros dentro dos 10 días naturais seguintes ao da notificación do outorgamento.
-Asistir aos centros onde resulten destinadas, de acordo coas directrices que fixen os responsables da execución do programa de formación teórica e práctica.
-Entregarlles a estes, ao rematar o período de formación, unha memoria descritiva das prácticas realizadas.
-Presentar antes do primeiro pagamento unha declaración completementaria do conxunto das axudas solicitadas, tanto as aprobadas ou concedidas como as pendentes de resolución para un mesmo proxecto, das distintas administracións públicas competentes ou calquera dos seus organismos, entes ou sociedades.
-Facilitar toda a información que lle sexa requirida pola Intervención Xeral da Comunidade Autónoma, o Tribunal de Contas ou o Consello de Contas, no exercicio das súas funcións de fiscalización e control do destino das axudas.
-Cumprir o compromiso de formación ata o remate do período de 12 meses establecido. De non mediar causa de forza maior, a renuncia ou o abandono da bolsa antes do remate suporá a inhabilitación da persoa interesada para a recepción destas bolsas nas tres convocatorias seguintes.
Ao rematar a actividade, os titores dos bolseiros entregarán na Dirección Xeral de Creación e Difusión Cultural, da Consellería de Cultura e Deporte, un informe sobre a actividade desenvolvida por estes.
Artigo 2º
1. Requisitos dos solicitantes:
-Titulación universitaria de licenciatura en biblioteconomía, historia ou filoloxía.
-Non percibir outra bolsa ou contrato remunerado durante o período de duración das reguladas por medio desta orde.
-Non se beneficiar anteriormente, durante un período superior aos 3 meses, destas mesmas bolsas de biblioteconomía convocadas pola Consellería de Cultura e Deporte, nin renunciar a elas, logo de iniciado o período de vixencia, sen unha causa de forza maior, para o xuízo da Dirección Xeral de Creación e Difusión Cultural.
2. Presentación das solicitudes:
As solicitudes presentaranse conforme o modelo oficial que figura como anexo I desta orde, no rexistro xeral da Consellería de Cultura e Deporte ou nas súas delegacións provinciais. O prazo de presentación será dun mes contado a partir do día seguinte ao da publicación no Diario Oficial de Galicia.
Sen prexuízo do estabelecido no parágrafo anterior, as solicitudes poderán presentarse, así mesmo, por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
3. Documentación que cómpre achegar:
Os solicitantes, demais da solicitude, deberán xuntar a documentación seguinte:
-Fotocopia do DNI.
-Declaración expresa de non ter emprego remunerado nin gozar doutra bolsa ou axuda, calquera que fose esta, ou, no caso de o ter, un compromiso expreso de renunciar a el con anterioridade ao momento no que se outorguen as bolsas.
-Fotocopia do expediente académico coas cualificacións obtidas nas diferentes materias.
-O anexo II cuberto e unha fotocopia dos méritos alegados.
-Unha memoria onde se expoñan, cunha amplitude de entre cinco e dez folios, as suxestións relativas ao programa de prácticas e as áreas de estudo en que desexe centrarse a persoa solicitante. Esta memoria debe atender os seguintes aspectos:
* Exposición sobre a Rede de Bibliotecas de Galicia.
* Exposición das diferentes posibilidades e propostas de prácticas en función dos elementos da rede.
* Descrición dun posible programa de formación e prácticas nunha biblioteca galega.
4. Unha vez outorgadas as bolsas, a Dirección Xeral de Creación e Difusión Cultural poderá solicitarlles aos seleccionados a presentación do orixinal ou fotocopia compulsada dos méritos alegados, que deberán entregar nun prazo non superior aos dez días.
No caso de non aceptar a bolsa, deberán comunicalo por escrito nun prazo non superior aos tres días despois da notificación. De non se incorporaren no prazo sinalado sen causa suficiente, para o xuízo do director xeral de Creación e Difusión Cultural,
ou de demostrarse falsidade ou non correspondencia cos orixinais ou incorrección na documentación presentada, o director xeral de Creación e Difusión Cultural poderá propoñer o seguinte ou seguintes candidatos, por orde de puntuación, e quedará sen efecto o nomeamento da persoas que se encontren nalgunha destas situacións.
Artigo 3º
As bolsas serán adxudicadas como medio de aprendizaxe respecto da organización e descrición de fondos de bibliotecas e centros de documentación de Galicia. A relación destes, e o número de prazas asignadas a cada un, faranse públicos xunto coa resolución de adxudicación das bolsas rexidas por esta orde.
O programa de formación teórica e práctica establecerao a Dirección Xeral de Creación e Difusión Cultural; no entanto, atenderanse, de se considerar oportuno, as suxestións e ideas formuladas polas persoas beneficiarias das bolsas.
Artigo 4º
O importe de cada unha das bolsas non excederá de 7.500 A polo total dos doce meses correspondentes ao primeiro período anual.
Artigo 5º
1. Os servizos técnicos da Dirección Xeral de Creación e Difusión Cultural poderán reclamar dos solicitantes, se for necesario, que emenden os defectos administrativos apreciados na documentación exixida, de acordo co artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, para o que se lles concederá un prazo de 10 días hábiles, contados desde a recepción do escrito de requirimento correspondente.
2. As solicitudes serán analizadas e valoradas por unha comisión presidida polo subdirector xeral de Creación e Difusión Cultural e composta polo xefe do Servizo do Libro e Bibliotecas, a xefa do Servizo de Estudos e Publicacións e un funcionario, que actuará como secretario. Esta comisión actuará consonte o seguinte baremo:
* Titulación universitaria de biblioteconomía en universidades galegas:
Doutoramento: 7 puntos.
Licenciatura: 6 puntos.
Diplomatura: 5 puntos.
* Expediente: puntuarase en función do número de materias estudadas relacionadas especificamente con bibliotecas ou centros de documentación e da puntuación obtida en cada unha delas. Máximo: 14 puntos.
* Cursos de biblioteconomía, bibliografía, documentación, historia do libro e informática aplicada a bibliotecas, organizados exclusivamente por organismos públicos, universidades ou asociacións profesionais de bibliotecarios ou documentalistas:
a) Con acreditación expresa de duración igual ou superior a 250 horas: 1 punto, ata o máximo de 2 puntos.
b) Con acreditación expresa de duración igual ou superior a 100 horas: 0,75 puntos, ata o máximo de 1,50 puntos.
c) Con acreditación expresa de duración igual ou superior a 40 horas: 0,50 puntos, ata o máximo de 1,50 puntos.
d) Con duración inferior a 40 horas: 0,25 puntos, ata o máximo de 0,75 puntos.
* Cursos impartidos por outros organismos máximo 0,25 ata o máximo de 0,75 puntos. Nesta alínea puntúanse os cursos en razón da súa duración e da idoneidade do organismo que os imparta.
* Impartición de cursos de bibliotecas, ata 1,5 puntos, en función das horas impartidas.
* Asistencia a congresos de biblioteconomía, bibliografía, documentación e historia do libro: 0,10 puntos, ata o máximo de 1 punto.
* Presentación de comunicacións en congresos de biblioteconomía, bibliografía, documentación e historia do libro: 0,25 puntos, ata o máximo de 1 punto.
* Publicacións relacionadas con biblioteconomía, bibliografía, documentación e historia do libro, máximo 0,25 puntos por publicación, ata o máximo de 1,5 puntos. O mesmo mérito valorarase unha soa vez: como comunicación, publicación ou asistencia a congresos.
* Cursos de galego:
-Iniciación: 2,5 puntos.
-Perfeccionamento: 3,5 puntos.
Ata o máximo de 3,5 puntos.
Artigo 6º
1. A resolución da convocatoria correspóndelle á conselleira de Cultura e Deporte, por proposta do director xeral de Creación e Difusión Cultural. O acordo farase público nos taboleiros de anuncios da Consellería de Cultura e Deporte e nas súas delegacións provinciais, nun prazo que non deberá exceder en ningún caso os dous meses tralo remate do período de presentación de instancias.
2. No suposto de que non recaese ningunha resolución expresa dentro do prazo máximo previsto, o sentido do silencio será negativo.
3. A resolución de adxudicación ponlle fin á vía administrativa, de acordo co artigo 109 da citada Lei 30/1992, e contra ela cabe interpoñer recurso contencioso-administrativo perante o Tribunal Superior de Xustiza de Galicia, no prazo de dous meses, contados a partir da data de notificación efectiva desta aos interesados.
4. Unha vez rematado o período de percepción da bolsa, as persoas non seleccionadas poderán solicitar a devolución da documentación presentada.
Artigo 7º
O pagamento da bolsa axustarase á normativa orzamentaria de aplicación, e repartirase en doce (12) mensualidades.
Artigo 8º
1. No caso de que os beneficiarios das bolsas incumprisen algunha das condicións estipuladas nesta orde, a Consellería de Cultura e Deporte instruirá expediente sancionador conforme o previsto na Lei 30/1992, do 26 de novembro, de réxime xurídico das administracións públicas e do procedemento administrativo común, e poderá anular os beneficios concedidos e solicitar a devolución das cantidades percibidas, se as houber, no prazo que establece o Regulamento xeral de recadación. Toda alteración das condicións atendidas para a concesión da bolsa e, en todo caso, a obtención concorrente doutras bolsas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. O persoal técnico e facultativo encargado da formación práctica e teórica dos bolseiros poderá proporlle á Dirección Xeral de Creación e Difusión Cultural, da Consellería de Cultura e Deporte, a extinción da bolsa por falta de dedicación ou incumprimento das condicións sinaladas.
3. A Dirección Xeral de Creación e Difusión Cultural da Consellería de Cultura e Deporte, ao rematar a formación, expedirá unha certificación acreditativa das actividades realizadas, despois do informe favorable dos responsables correspondentes.
Artigo 9º
Os adxudicatarios adquiren exclusivamente a condición de bolseiros, coas obrigas e dereitos desta conforme estas bases, sen ningún outro vínculo laboral ou administrativo.
Artigo 10º
A Consellería de Cultura e Deporte, caso de que as bolsas concedidas non cubrisen a totalidade do crédito asignado, pode realizar unha nova convocatoria pública, nos mesmos ou en diferentes termos ca esta.
Disposicións derradeiras
Primeira.-Autorízase o director xeral de Creación e Difusión Cultural para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 15 de setembro de 2006.
Ánxela Bugallo Rodríguez
Conselleira de Cultura e Deporte